Page:Ludus Coventriae (1841).djvu/127

 The pes of God ovyrcomyth alle wytt, Thou Trewthe and Ryght sey grett reson. ȝett Mercy seyth best to my pleson, ffor yf mannys sowle xulde abyde in helle, Betwen God and man evyr xulde be dyvysyon, And than myght not I Pes dwelle.

Therefore me semyth best ȝe thus acorde, Than hefne and erthe ȝe xul qweme, Putt bothe ȝour sentens in oure Lorde, And in his hyȝ wysdam lete hym deme. This is most fyttynge me xulde seme, And lete se how we ffowre may alle abyde, That mannys sowle it xulde perysche it wore sweme, Or that ony of us ffro othere xulde dyvyde.

Veritas. In trowthe hereto I consente, I wole prey oure lorde it may so be.

Justicia. I Ryghtwysnes am wele contente, ffor in hym is very equyté.

Misericordia. And I Mercy ffro this counsel wole not fle, Tyl wysdam hath seyd I xal ses.

Pax. Here is God now, here is unyté, Hefne and erthe is plesyd with pes.

ffilius. I thynke the thoughtys of Pes and nowth of wykkydnes, This I deme to ses ȝour contraversy, If Adam had not deyd, peryschyd had Ryghtwysnes, And also Trewthe had be lost therby. Trewth and Ryght wolde chastyse ffoly, ȝiff another deth come not, Mercy xulde perysche, Than Pes were exyled ffynyaly, So tweyn dethis must be ȝow fowre to cherysche,